Pete Suhonen Helsingin Kirjamessuilla 2013.
**Petri "Pete" Suhonen** (s. 30. heinäkuuta 1967)*lähde?* on suomalainen kirjailija ja toimittaja. Hän asuu Helsingissä. Hän toimi City-lehden vastaavana päätoimittajana vuosina 1998–2011 sekä lehteä kustantavan Citypress Oy:n toimitusjohtajana vuosina 2004–2011. Suhonen on työskennellyt myös viestintäkonserni Jantonin hallituksen jäsenenä ja vuodesta 2017 Lauttasaari-lehden päätoimittajana. 

Suhosen vaimo Heini Larros oli City-lehden toinen päätoimittaja elokuuhun 2011. Suhosen päätoimittama City-lehden 25-vuotisantologia City Tablet Book nousi ladatuimmaksi suomalaiseksi iPad-sovellukseksi AppStoressa syksyllä 2011.

Suhonen on opiskellut suomen kieltä ja viestintää Helsingin kauppakorkeakoulussa. Hänen esikoisromaaninsa, äärioikeistoa kuvaava seikkailusatiiri *Hitlerin kylkiluu* julkaistiin WSOY:n kustantamana syksyllä 2012. Suhosen toinen romaani, Helsingin Lauttasaareen sijoittuva *Valkoinen joulu* (WSOY) ilmestyi lokakuussa 2013. Kustantajan kuvauksen mukaan "Valkoinen joulu sekä herättää henkiin että uudistaa jouluromaanin perinteen." Romaani oli vuoden 2015 toiseksi ladatuin e-kirja Suomessa. 

Syksyllä 2015 Suhonen julkaisi nuorista aikuisista ja huumeiden salakuljetuksesta kertovan romaanin Koira joka kävi coffee shopissa (WSOY).  Teoksen varhainen käsikirjoitusversio palkittiin Otavan nuortenromaanikilpailussa talvella 2015. Raadin mukaan "Sarjakuvamainen ote pitää lukijan vastustamattomasti näpeissään. Verbaalisessa akrobatiassaan ja laajassa lukeneisuudessaan kirjoittaja on aivan omalla tasollaan. Käsikirjoitus on ällistyttävä ja virkistävän räävitön: sitä lukiessa saa nauraa ääneen".  Teos oli Äidinkielen opettajien liiton Nuori Aleksis -kirjallisuuspalkintoehdokas. 

Romaani Poikani ja meri (Kosmos, 2017) kuvaa eroisän ja pienen pojan venematkaa Helsingin ja Porvoon saaristossa. Suhosen viides teos Myrskyn ratsastaja (Sammakko, 2018) on dokumentaarinen romaani veneseikkailija Seppo Murajan yrityksestä kiertää maailma alle kuusimetrisellä moottoriveneellä. Kirja sisältää Murajan autenttisia kirjeitä kotiin. 

Kesällä 2021 julkaistu romaani Naiset kuin muuttolinnut (WSOY) on Lauttasaareen sijoittuva taiteilijadekkari ja Postinumeromurhat-sarjan avausosa. Sarjan toinen osa Tennisopettaja (2022) sijoittuu Munkkiniemeen ja kolmannen osan Huvitusten saaren (2023) tapahtumat puolestaan Kulosaareen. 

Suhonen on yksi Sininen enkeli -TV-draamasarjan käsikirjoittajista .

Teokset
-------

* *Hitlerin kylkiluu*. WSOY, 2012. ISBN 9789510393086.
* *Valkoinen joulu*. WSOY, 2013. ISBN 9789510399170.
* *Koira joka kävi coffee shopissa*. WSOY, 2015. ISBN 9789510412893.
* *Poikani ja meri*. Kosmos, 2017. ISBN 9789527144497.
* *Myrskyn ratsastaja: romaani seikkailija Seppo Murajasta*. Sammakko, 2018. ISBN 9789524833523.
* *Naiset kuin muuttolinnut*. WSOY, 2021. ISBN 9789510464137.
* *Tennisopettaja*. WSOY, 2022. ISBN 9789510480908.
* *Huvitusten saari*. WSOY, 2023. ISBN 9789510498026.

Lähteet
-------

1. 1 2  Nuutinen, Veera & Mäkinen, Esa: City-lehden toimitusjohtaja sai lähtöpassit, päätoimittaja erosi.  *Helsingin Sanomat*, 13.8.2011, s. C5. Artikkelin verkkoversio. Viitattu 15.10.2013.
2. ↑  Lehtiluukku.fi - Suomen laajin valikoima digilehtiä *www.lehtiluukku.fi*. Viitattu 2.9.2018.
3. ↑  City suuntaa iPadiin  13.5.2011. Markkinointi & Mainonta. Viitattu 15.10.2013.
4. ↑  Suhonen, Pete: Hitlerin kylkiluu WSOY.  Arkistoitu 16.10.2013. Viitattu 15.10.2013.
5. ↑  Suhonen, Pete: Valkoinen joulu WSOY.  Arkistoitu 16.10.2013. Viitattu 15.10.2013.
6. ↑  Viikon hyvä uutinen kirjamyynti kasvoi  27.1.2016. Aamulehti.  Arkistoitu 10.11.2016. Viitattu 9.11.2016.
7. ↑   (Arkistoitu – Internet Archive)
8. ↑
9. ↑  Sofi Oksanen Antti Holma ja neljä muuta ehdolla Nuori Aleksis -kirjallisuuspalkintoon  6.10.2016. Aamulehti.  Arkistoitu 10.11.2016. Viitattu 9.11.2016.
10. ↑  Pete Suhonen Poikani ja meri *Kiiltomato.net*. Viitattu 2.9.2018.
11. ↑  Pete Suhonen Myrskyn ratsastaja *Sammakon kirjakauppa*. Viitattu 2.9.2018.
12. ↑   Pete Suhosen persoonallisessa esikois­dekkarissa kuolema kulkee Lauttasaaren kulttuuri­piireissä *Helsingin Sanomat*.  30.8.2021. Viitattu 1.9.2021.
13. ↑  Aleksi Mäkelän ohjaama uutuussarja vie 80-luvun nousukauden keskiöön – mukana Putouksesta tutut näyttelijät *MTV Uutiset*.  15.6.2021. Viitattu 1.9.2021.